PMIndiaData/PMIndiaSum huggingface dataset:
ଭାରତ ଏବଂ ଜାପାନ ମଧ୍ୟରେ ୭୦ ବର୍ଷରୁ ଅଧିକ ସମୟ ଧରି କୂଟନୈତିକ ସମ୍ପର୍କକୁ ନେଇ ଖୁସି ବ୍ୟକ୍ତ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ଭାରତ ଏବଂ ଜାପାନ ମଧ୍ୟରେ ୭୦ ବର୍ଷ ଧରି କୂଟନୈତିକ ସମ୍ପର୍କ ସ୍ଥାପନ ନେଇ ଖୁସି ବ୍ୟକ୍ତ କରିଛନ୍ତି । ଶ୍ରୀ ମୋଦୀ ଆହୁରି ମଧ୍ୟ କହିଛନ୍ତି ଯେ ରଣନୀତିକ, ଅର୍ଥନୈତିକ କିମ୍ବା ଲୋକମାନଙ୍କ ମଧ୍ୟରେ ପରସ୍ପର ସମ୍ପର୍କ ଆଦି ପ୍ରତ୍ୟେକ କ୍ଷେତ୍ରରେ ଆମର ସମ୍ପର୍କ ଗଭୀର ହୋଇଛି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ଆଜି ଆମେ ଭାରତ ଏବଂ ଜାପାନ ମଧ୍ୟରେ କୂଟନୈତିକ ସମ୍ପର୍କର ୭୦ ବର୍ଷ ପୂର୍ତ୍ତି ପାଳନ କରୁଥିବାରୁ ମୁଁ ଏହା ଦେଖି ଖୁସି ଯେ ଯେ ଆମର ସମ୍ପର୍କ ପ୍ରତ୍ୟେକ କ୍ଷେତ୍ରରେ ଗଭୀର ହୋଇଛି ତାହା ରଣନୈତିକ, ଅର୍ଥନୈତିକ କିମ୍ବା ଲୋକଙ୍କ ସହ ସମ୍ପର୍କ ହେଉ ।” “ବାର୍ଷିକ ସମ୍ମିଳନୀ ପାଇଁ ମୋର ବନ୍ଧୁ ପ୍ରଧାନମନ୍ତ୍ରୀ କିଶିଦାଙ୍କ ଭାରତ ଗସ୍ତ ଆମର କୋଭିଡ ପରବର୍ତ୍ତୀ ବିଶ୍ୱରେ ଆମର ସ୍ୱତନ୍ତ୍ର ରଣନୀତିକ ତଥା ଆର୍ନ୍ତଜାତୀୟ ସହଯୋଗର ଗଭୀରତା ପାଇଁ ଏକ ରୋଡ୍ ମ୍ୟାପ୍ ପ୍ରସ୍ତୁତ କରିଛି । ଏହି ମହତ୍ୱପୂର୍ଣ୍ଣ ଉଦ୍ଦେଶ୍ୟକୁ କାର୍ଯ୍ୟକାରୀ କରିବାକୁ ମୁଁ ପ୍ରଧାନମନ୍ତ୍ରୀ କିଶିଦାଙ୍କ ସହିତ ମିଳିତ ଭାବେ କାର୍ଯ୍ୟ କରିବାକୁ ଉତ୍ସାହିତ ଅଛି ।”
ପାଟନା-ଇନ୍ଦୋର ଏକ୍ସପ୍ରେସ ଧାରଣାଚ୍ୟୁତ ହେତୁ ଜୀବନହାନି ନେଇ ପ୍ରଧାନମନ୍ତ୍ରୀଙ୍କ ଶୋକ ପ୍ରକାଶ

ପାଟନା-ଇନ୍ଦୋର ଏକ୍ସପ୍ରେସ ଧାରଣାଚ୍ୟୁତ ହେବା ଯୋଗୁ ହୋଇଥିବା ଜୀବନହାନି ନେଇ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ପ୍ରକାଶ କରିଛନ୍ତି । ନିଜର ଶୋକ ବାର୍ତ୍ତାରେ ପ୍ରଧାନମନ୍ତ୍ରୀ କହଛନ୍ତି, “ମୁଁ ଏହି ଦୁର୍ଘଟଣାରେ ଗଭୀର ମର୍ମାହତ ଓ ମୋର ଦୁଃଖକୁ ଭାଷାରେ ପ୍ରକାଶ କରିପାରିବି ନାହିଁ । ମୋର ଭାବନା ଶୋକାତୁର ପରିବାର ସହ ରହିଛି । ଯେଉଁମାନେ ଏହି ମର୍ମନ୍ତୁଦ ଦୁର୍ଘଟଣାରେ ଆହତ ହୋଇଛନ୍ତି ମୁଁ ସେମାନଙ୍କ ପାଇଁ ପ୍ରାର୍ଥନା କରୁଛି । ମୁଁ ରେଳମନ୍ତ୍ରୀ ସୁରେଶ ପ୍ରଭୁଙ୍କ ସହ ଏ ସଂକ୍ରାନ୍ତରେ ଆଲୋଚନା କରିଛି ଏବଂ ସେ ବ୍ୟକ୍ତିଗତ ଭାବେ ଏହାର ପୁଙ୍ଖାନୁପୁଙ୍ଖ ତଦାରଖ କରୁଛନ୍ତି ।”
ଜି-୨୦ ଅଧ୍ୟକ୍ଷତା ପାଇଁ ଭାରତର ଲୋଗୋ, ଥିମ ଓ ୱେବସାଇଟ ଉନ୍ମୋଚିତ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜି-୨୦ ଅଧ୍ୟୟତା ପାଇଁ ଆଜି ଭାରତର ଲୋଗୋ, ଥିମ ଓ ୱେବସାଇଟ ଉନ୍ମୋଚନ କରିଛନ୍ତି । ଭର୍ଚୁଆଲ୍ ମାଧ୍ୟମରେ ପ୍ରଧାନମନ୍ତ୍ରୀଙ୍କ ଦ୍ୱାରା ଉନ୍ମୋଚିତ ଲୋଗୋ ଏବଂ ଥିମ୍ ସମ୍ପର୍କିତ ତଥ୍ୟ ନିମ୍ନରେ ପ୍ରଦତ୍ତ ହୋଇଛି: ଲୋଗୋ ଓ ଥିମର ବ୍ୟାଖ୍ୟା ଜି-୨୦ ଲୋଗୋ ଭାରତର ଜାତୀୟ ପତାକାର ଆକର୍ଷକ ରଙ୍ଗ ଗେରୁଆ, ଧଳା, ସବୁଜ ଏବଂ ନୀଳ ରଙ୍ଗ ଦ୍ୱାରା ପ୍ରେରିତ । ଭାରତର ଜାତୀୟ ଫୁଲ ପଦ୍ମ ସହିତ ପୃଥିବୀକୁ ଯୋଡା ଯାଇଛି, ଯାହା ଆହ୍ୱାନ ମଧ୍ୟରେ ବିକାଶକୁ ଦର୍ଶାଉଛି । ଜୀବନ ପ୍ରତି ଭାରତର ଗ୍ରହ ଅନୁକୂଳ ଆଭିମୁଖ୍ୟ, ଯାହା ପ୍ରକୃତି ସହ ପୂର୍ଣ୍ଣ ସହାବସ୍ଥାନକୁ ପୃଥିବୀ ପ୍ରତିଫଳିତ କରୁଛି । ଜି-୨୦ ଲୋଗୋ ତଳେ ଦେବନାଗରୀ ଲିପିରେ 'ଭାରତ' ଲେଖାଯାଇଛି । ଲୋଗୋ ଡିଜାଇନ୍ ପାଇଁ ଆୟୋଜିତ ପ୍ରତିଯୋଗିତାରେ ପ୍ରାପ୍ତ ଚିନ୍ତାଧାରାଗୁଡିକୁ ନେଇ ଏହି ଲୋଗୋ ଡିଜାଇନ ହୋଇଛି । ମାଇଁଗଭ ପୋର୍ଟାଲରରେ ଆୟୋଜିତ ଏହି ପ୍ରତିଯୋଗିତାରେ ୨ ହଜାରରୁ ଅଧିକ ପ୍ରତିଯୋଗୀ ଭାଗ ନେଇଥିଲେ । ଏହା ଜି-୨୦ରେ ଭାରତର ଅଧ୍ୟକ୍ଷତା ଅବସରରେ ପ୍ରଧାନମନ୍ତ୍ରୀଙ୍କ ଜନଭାଗିଦାରୀ ଆଭିମୁଖ୍ୟର ଅନୁରୂପ । ଭାରତର ଜି-୨୦ ଅଧ୍ୟକ୍ଷତାର ଥିମ ବା ବିଷୟବସ୍ତୁ ରହିଛି “ବସୁଧୈବ କୁଟୁମ୍ବକମ୍” । ପ୍ରାଚୀନ ମହା ଉପନିଷଦରୁ ଆସିଥିବା ଏହି ପ୍ରାଚୀନ ସଂସ୍କୃତ ବାକ୍ୟର ଅର୍ଥ “ଏକ ପୃଥିବୀ, ଏକ ପରିବାର, ଏକ ଭବିଷ୍ୟତ” । ଏହା ମୂଳତଃ ମାନବ, ପଶୁ, ଉଦ୍ଭିଦ ଓ ଅଣୁଜୀବ ଆଦି ସମସ୍ତ ଜୀବନ ଓ ପୃଥିବୀ ଏବଂ ବ୍ରହ୍ମାଣ୍ଡରେ ସେମାନଙ୍କ ପାରସ୍ପରିକ ସମ୍ପର୍କକୁ ସୁନିଶ୍ଚିତ କରିଥାଏ । ଏହି ଥିମ୍ ବ୍ୟକ୍ତିଗତ ଜୀବନଶୈଳୀ ସହ ଜାତୀୟ ବିକାଶ ସ୍ତରରେ ନିଜ ସମ୍ପର୍କ, ପରିବେଶ ଅନୁକୂଳ ଓ ଦାୟିତ୍ୱସମ୍ପନ୍ନ ବିକଳ୍ପ ସହ ଲାଇଫ (ପରିବେଶ ପାଇଁ ଜୀବନଶୈଳୀ) ଉପରେ ଆଲୋକପାତ କରିଥାଏ । ଏହାର ପରିଣାମସ୍ୱରୂପ ବୈଶିକ ସ୍ତରରେ ପରିବର୍ତ୍ତନମୂଳକ କାର୍ଯ୍ୟକ୍ରମ ଆରମ୍ଭ ହୋଇ ଏକ ସ୍ୱଚ୍ଛ, ସବୁଜ ଓ ଉଜ୍ଜ୍ୱଳ ଭବିଷ୍ୟତ ମିଳିପାରିବ । ଲୋଗୋ ଏବଂ ଥିମ୍ ମିଳିତ ଭାବେ ଭାରତର ଜି-୨୦ ଅଧ୍ୟକ୍ଷତାର ଶକ୍ତିଶାଳୀ ବାର୍ତ୍ତା ପ୍ରଦାନ କରୁଛନ୍ତି । ଆଜିର ଅଶାନ୍ତ ସମୟରେ ସ୍ଥାୟୀ, ବ୍ୟାପକ, ଦାୟିତ୍ୱସମ୍ପନ୍ନ ଓ ସମାବେଶୀ ଉପାୟରେ ବିଶ୍ୱର ସମସ୍ତଙ୍କ ପାଇଁ ନ୍ୟାୟସଙ୍ଗତ ଓ ସମ ବିକାଶ ପାଇଁ ଏହା ପ୍ରୟାସ କରିବ । ଆମ ଜି-୨୦ ଅଧ୍ୟକ୍ଷତା ପାଇଁ ନିଜ ପରିବେଶ ପ୍ରଣାଳୀ ସହ ସହାବସ୍ଥାନ ଭଳି ନିଆରା ଭାରତୀୟ ଆଭିମୁଖ୍ୟକୁ ଏହି ଥିମ୍ ପ୍ରତିନିଧିତ୍ୱ କରୁଛି । ଭାରତ ପାଇଁ ଜି-୨୦ ଅଧ୍ୟକ୍ଷତା ଅମୃତକାଳ ଆରମ୍ଭର ପ୍ରତୀକ । ଅଗଷ୍ଟ ୧୫, ୨୦୨୨ରେ ଭାରତ ସ୍ୱାଧୀନତାର ୭୫ତମ ବର୍ଷ ପୂର୍ତ୍ତି ଆରମ୍ଭ କରି ସ୍ୱାଧୀନତାର ଶହେ ବର୍ଷ ପୂର୍ତ୍ତି ପର୍ଯ୍ୟନ୍ତ ୨୫ ବର୍ଷ ଏହାର ଅବଧି ରହିବ । ମାନବକୈନ୍ଦ୍ରିକ ଦୃଷ୍ଟିକୋଣ ସମ୍ପନ୍ନ ଏକ ଭବିଷ୍ୟବାଦୀ, ସମୃଦ୍ଧ, ସମାବେଶୀ ଓ ବିକଶିତ ସମାଜ ହାସଲ ଏହାର ଲକ୍ଷ୍ୟ ରହିବ । ଜି-୨୦ ୱେବସାଇଟ ଭାରତର ଜି-୨୦ ଅଧ୍ୟକ୍ଷତା ୱେବସାଇଟ www.g20.in ମଧ୍ୟ ପ୍ରଧାନମନ୍ତ୍ରୀଙ୍କ ଦ୍ୱାରା ଉନ୍ମୋଚିତ ହୋଇଛି । ଡିସେମ୍ବର ୧, ୨୦୨୨ରେ ଭାରତ ଜି-୨୦ ଅଧ୍ୟକ୍ଷ ଭାବେ ଦାୟିତ୍ୱ ନେବା ପରେ ଏହି ୱେବସାଇଟ ସ୍ୱତଃ www.g20.org କୁ ମାଇଗ୍ରେଟ ହୋଇଯିବ । ଜି-୨୦ ଓ ଏହାର ସଂଚାଳନ ବ୍ୟବସ୍ଥା ସମ୍ପର୍କରେ ଉଚିତ ସୂଚନା ସହ ୱେବସାଇଟକୁ ଜି-୨୦ ସମ୍ପର୍କିତ ସୂଚନା ଭଣ୍ଡାର ଭାବେ ବିକଶିତ କରାଯିବ । ଏହି ୱେବସାଇଟରେ ନାଗରିକମାନଙ୍କ ମତାମତ ପାଇଁ ମଧ୍ୟ ଏକ ବିଭାଗ ରହିଛି । ଜି-୨୦ ଆପ୍ ଏହି ୱେବସାଇଟ୍ ବ୍ୟତୀତ ଏକ ମୋବାଇଲ ଆପ୍ ଜି-୨୦ ଭାରତ ମଧ୍ୟ ଉଭୟ ଆଣ୍ଡ୍ରଏଡ ଓ ଆଇଓଏସ ପ୍ଲାଟଫର୍ମରେ ଉନ୍ମୋଚିତ ହୋଇଛି ।
ଭାରତୀୟ କୃଷିଜାତ ଶିଳ୍ପ ପ୍ରତିଷ୍ଠାନ, ପୁନେର ସୁବର୍ଣ୍ଣ ଜୟନ୍ତୀ ଏବଂ ପ୍ରତିଷ୍ଠା ଦିବସ ଉତ୍ସବକୁ ସମ୍ବୋଧିତ କରିବେ ପ୍ରଧାନମନ୍ତ୍ରୀ

ଭାରତୀୟ କୃଷିଜାତ ଶିଳ୍ପ ପ୍ରତିଷ୍ଠାନ, ପୁନେର ସୁବର୍ଣ୍ଣ ଜୟନ୍ତୀ ଏବଂ ପ୍ରତିଷ୍ଠା ଦିବସ ଉତ୍ସବ ପାଳନ ଅବସରରେ ଆଜି ଅପରାହ୍ନ 5ଟା ସମୟରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭିଡିଓ କନଫେରେନସିଂ ମାଧ୍ୟମରେ ସମ୍ବୋଧିତ କରିବେ । “ଆଜି ଅପରାହ୍ନ 5ଟା ସମୟରେ ମୁଁ ଭାରତୀୟ କୃଷିଜାତ ଶିଳ୍ପ ପ୍ରତିଷ୍ଠାନ, ପୁନେର ସୁବର୍ଣ୍ଣ ଜୟନ୍ତୀ ଓ ପ୍ରତିଷ୍ଠା ଦିବସ ଉତ୍ସବ ପାଳନକୁ ଭିଡିଓ କନଫେରେନ୍ସିଂ ଜରିଆରେ ସମ୍ବୋଧିତ କରିବି,” ବୋଲି ପ୍ରଧାନମନ୍ତ୍ରୀ ଏକ ଟ୍ୱିଟ୍ ଜରିଆରେ ପ୍ରକାଶ କରିଛନ୍ତି ।
ଭାରତ ଓ ଅଷ୍ଟ୍ରିଆ ମଧ୍ୟରେ ବୁଝାମଣାକୁ କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀଙ୍କ ଅଧ୍ୟକ୍ଷତାରେ କେନ୍ଦ୍ର ମନ୍ତ୍ରୀମଣ୍ଡଳ ସଡକ ମୌଳିକ ଭିତ୍ତିଭୂମି କ୍ଷେତ୍ରରେ ବୈଷୟିକ ସହଯୋଗ ପାଇଁ ଭାରତ ସରକାରଙ୍କ କେନ୍ଦ୍ରୀୟ ସଡକ ପରିବହନ ଏବଂ ରାଜପଥ ମନ୍ତ୍ରଣାଳୟ ତଥା ଅଷ୍ଟ୍ରିଆର ପରିବହନ, ନବାଚାର ଏବଂ ବୈଷୟିକ ମନ୍ତ୍ରଣାଳୟ ମଧ୍ୟରେ ବୁଝାମଣା ସ୍ୱାକ୍ଷରକୁ ମଞ୍ଜୁରି ପ୍ରଦାନ କରିଛନ୍ତି । ପ୍ରଭାବ: ଏହି ବୁଝାମଣା ଜରିଆରେ ଦୁଇ ଦେଶ ମଧ୍ୟରେ ସଡକ ପରିବହନ, ସଡ଼କ/ରାଜମାର୍ଗ ମୌଳିକ ଭିତ୍ତିଭୂମି ବିକାଶ, ପ୍ରବନ୍ଧନ ଏବଂ ପ୍ରଶାସନ ତଥା ସଡ଼କ ସୁରକ୍ଷା ଏବଂ ଆଧୁନିକ ପରିବହନ ପ୍ରଣାଳୀ ପାଇଁ ଦ୍ୱିପାକ୍ଷିକ ସହଯୋଗର ଏକ ପ୍ରଭାବୀ ରୂପରେଖ ପ୍ରସ୍ତୁତ କରାଯାଇ ପାରିବ । ଏହା ଭାରତ ଏବଂ ଅଷ୍ଟ୍ରିଆ ମଧ୍ୟରେ ଦୀର୍ଘ ସମୟରୁ ଚାଲି ଆସୁଥିବା ମଜଭୁତ ଦ୍ୱିପାକ୍ଷିକ ସମ୍ବନ୍ଧ ଆହୁରି ପ୍ରଗାଢ଼ ହୋଇପାରିବ । ଏତଦବ୍ୟତୀତ ଦୁଇ ଦେଶ ମଧ୍ୟରେ ପାରସ୍ପରିକ ବ୍ୟବସାୟ ଏବଂ ଆଂଚଳିକ ନିକଟତା ମଧ୍ୟ ବୃଦ୍ଧି ପାଇବ । ଲାଭ: ଭାରତ ଓ ଅଷ୍ଟ୍ରିଆ ମଧ୍ୟରେ ସଡକ ପରିବହନ କ୍ଷେତ୍ରରେ ଦ୍ୱିପାକ୍ଷିକ ସହଯୋଗ ବୃଦ୍ଧି ପାଇବା ଦ୍ୱାରା ସଡକ ସୁରକ୍ଷା ତଥା ଏହି କ୍ଷେତ୍ରରେ ନିବେଶ ଆକର୍ଷିତ କରିବା ସମ୍ଭାବନାକୁ ବଳ ମିଳିବ । ପରିବହନ କ୍ଷେତ୍ରରେ ସହଯୋଗ ବୃଦ୍ଧି ପାଇବା ଦ୍ୱାରା ଦୁଇ ଦେଶ ମଧ୍ୟରେ ପ୍ରଥମରୁ ଗଢ଼ି ଉଠିଥିବା ସମ୍ବନ୍ଧ ଅଧିକ ପ୍ରଗାଢ଼ ହୋଇ ପାରିବ ।
ବିଶ୍ୱ ସାଇକେଲ ଦିବସ ଅବସରରେ ମହାତ୍ମା ଗାନ୍ଧିଙ୍କ ଫଟୋ ଶେୟାର କଲେ ପ୍ରଧାନମନ୍ତ୍ରୀ

ପରିବେଶ ପାଇଁ ଜୀବନଶୈଳୀ (ଲାଇଫ) ଅବଧାରଣା ସନ୍ଦର୍ଭରେ, ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ମହାତ୍ମା ଗାନ୍ଧୀଙ୍କ ସାଇକେଲ ଚଲାଉଥିବାର ଏକ ଫଟୋ ଶେୟାର କରିଛନ୍ତି । ଆଜି ବିଶ୍ୱ ସାଇକେଲ ଦିବସ । ପ୍ରଧାନମନ୍ତ୍ରୀ ଏକ ଟ୍ୱିଟରେ କହିଛନ୍ତି; “ପରିବେଶ ପାଇଁ ଜୀବନଶୈଳୀ (ଲାଇଫ) ଆଜି ବିଶ୍ୱ ସାଇକେଲ ଦିବସ, ସନ୍ତୁଳିତ ଏବଂ ସୁସ୍ଥ ଜୀବନଶୈଳୀ ଆପଣାଇବା ପାଇଁ ମହାତ୍ମା ଗାନ୍ଧିଙ୍କ ଭିନ୍ନ ଆଉ କିଏ ଭଲ ପ୍ରେରଣା ସାଜିପାରନ୍ତି ।”
ପିଥୋରାଗଡ କେନ୍ଦ୍ରୀୟ ବିଦ୍ୟାଳୟର ଛାତ୍ରଛାତ୍ରୀମାନଙ୍କ ଦ୍ୱାରା ପରୀକ୍ଷା ପେ ଚର୍ଚ୍ଚା ଉପରେ ପରିବେଷିତ ସଙ୍ଗୀତକୁ ସେୟାର କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ପିଥୋରାଗଡ କେନ୍ଦ୍ରୀୟ ବିଦ୍ୟାଳୟର ଛାତ୍ରଛାତ୍ରୀମାନଙ୍କ ଦ୍ୱାରା ପରୀକ୍ଷା ପେ ଚର୍ଚ୍ଚା ଉପରେ ପରିବେଷିତ ସଙ୍ଗୀତକୁ ସେୟାର କରିଛନ୍ତି । କେନ୍ଦ୍ରୀୟ ବିଦ୍ୟାଳୟ ସଂଗଠନର ଏକ ଟୁଇଟ୍‍ ଉପରେ ପ୍ରଧାନମନ୍ତ୍ରୀ ରିଟୁଇଟ୍‍ କରିଛନ୍ତି; “ବଢିଆ! ଛାତ୍ରଛାତ୍ରୀମାନଙ୍କ ଏହି ଅନୁଭବ, ସ୍ୱରରେ ପ୍ରସ୍ତୁତ ହୋଇ, ପରୀକ୍ଷା ପର୍ବରେ ନୂତନ ରଙ୍ଗ ଯୋଗ କରିବାକୁ ଯାଉଛି, ସେମାନଙ୍କୁ ଉତ୍ସାହିତ କରିବାକୁ ଯାଉଛି ।”
ଜାମ୍ମୁ-କାଶ୍ମୀରର ରିଆସିଠାରେ ସଡକ ଦୁର୍ଘଟଣାରେ ପ୍ରାଣହାନୀ ଯୋଗୁଁ ପ୍ରଧାନମନ୍ତ୍ରୀଙ୍କ ଶୋକ

ଜାମ୍ମୁ-କାଶ୍ମୀରର ରିଆସିଠାରେ ସଡକ ଦୁର୍ଘଟଣାରେ ଲୋକଙ୍କ ପ୍ରାଣହାନୀ ଯୋଗୁଁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ପ୍ରକାଶ କରିଛନ୍ତି । “ଜାମ୍ମୁ-କାଶ୍ମୀରର ରିଆସିଠାରେ ଦୁର୍ଭାଗ୍ୟଜନକ ସଡକ ଦୁର୍ଘଟଣାରେ ପ୍ରିୟଜନଙ୍କୁ ହରାଇଥିବା ପରିବାରଙ୍କ ପ୍ରତି ମୋର ସମବେଦନା ରହିଛି ଏବଂ ଆହତଙ୍କ ଆଶୁ ଆରୋଗ୍ୟ କାମନା କରୁଛି”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ପିଲାଙ୍କୁ ମାଗଣା ଏବଂ ବାଧ୍ୟତାମୂଳକ ଶିକ୍ଷାଦାନ(ଆରଟିଇ) ଆଇନ, 2009ର ସଂଶୋଧନ ପ୍ରସ୍ତାବକୁ କେନ୍ଦ୍ର କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ପିଲାମାନଙ୍କୁ ମାଗଣା ଏବଂ ବାଧ୍ୟତାମୂଳକ ଶିକ୍ଷାଦାନ(ଆରଟିଇ) ଆଇନ,2009ର ସଂଶୋଧନ ପ୍ରସ୍ତାବକୁ ଅନୁମୋଦନ ମିଳିଛି । ଏହି ସଂଶୋଧନ ଫଳରେ 31 ମାର୍ଚ୍ଚ 2015 ସୁଦ୍ଧା କାର୍ଯ୍ୟରତ ଥିବା ଶିକ୍ଷକମାନଙ୍କ ପାଇଁ ପ୍ରଶିକ୍ଷଣ ଅବଧି 31 ମାର୍ଚ୍ଚ, 2019 ପର୍ଯ୍ୟନ୍ତ 4 ବର୍ଷ ଲାଗି ବଢ଼ାଇବା ନିମନ୍ତେ ଶିକ୍ଷା କର୍ତୃପକ୍ଷ ଦ୍ୱାରା ନିର୍ଦ୍ଧାରିତ ସର୍ବନିମ୍ନ ଯୋଗ୍ୟତା ହାସଲ କରିବା ସୁନିଶ୍ଚିତ ହୋଇପାରିବ । ଏହାଦ୍ୱାରା ଚାକିରିରେ ଥିବା ଅଣତାଲିମପ୍ରାପ୍ତ ପ୍ରାଥମିକ ଶିକ୍ଷକମାନେ ସେମାନେଙ୍କ ତାଲିମ ପୂରଣ କରିପାରିବେ ଏବଂ ଦେଶରେ ପ୍ରାଥମିକ ସ୍ତରର ସମସ୍ତ ଶିକ୍ଷକ ସର୍ବନିମ୍ନ ଯୋଗ୍ୟତା ପାଇପାରିବେ । ପାଠପଢ଼ାର ମାନ ବଜାୟ ରଖିବା ଲାଗି ସମସ୍ତ ଶିକ୍ଷକ ସର୍ବନିମ୍ନ ଯୋଗ୍ୟତା ହାସଲ କରିପାରିବେ । ଫଳରେ ତାଲିମପ୍ରାପ୍ତ ଶିକ୍ଷକଙ୍କ ସଂଖ୍ୟା ବୃଦ୍ଧି ପାଇବା ସହ ଶିକ୍ଷାଦାନ ଏବଂ ଛାତ୍ରଛାତ୍ରୀଙ୍କ ପାଠପଢ଼ାର ମାନ ସୁଧାର ଦିଗରେ ସହାୟକ ହୋଇପାରିବ । ତା’ଛଡା ପ୍ରାଥମିକ ଶିକ୍ଷାର ମାନ ବୃଦ୍ଧି ଦିଗରେ ସରକାରଙ୍କ ଯୋଜନା ସଫଳ ହୋଇପାରିବ ।
ପଳାତକ ଅର୍ଥନୈତିକ ଅପରାଧୀଙ୍କ ବିରୋଧରେ କାର୍ଯ୍ୟାନୁଷ୍ଠାନ ଏବଂ ସମ୍ପତ୍ତି ଉଦ୍ଧାର ଲାଗି ଜି-20କୁ ଭାରତ ପକ୍ଷରୁ ନଅ ସୂତ୍ରୀ ଏଜେଣ୍ଡାରେ ପରାମର୍ଶ

1. ପଳାତକ ଅର୍ଥନୈତିକ ଅପରାଧର ପ୍ରଭାବୀ ଏବଂ ବିସ୍ତୃତ ମୁକାବିଲା ଲାଗି ଜି-20 ରାଷ୍ଟ୍ରଗୁଡ଼ିକ ମଧ୍ୟରେ ଦୃଢ଼ ଏବଂ ସକ୍ରିୟ ସହଯୋଗ । 2. ଅପରାଧୀକ କାର୍ଯ୍ୟାନୁଷ୍ଠାନକୁ ପ୍ରଭାବୀ ଢଙରେ ଲାଗୁ କରିବା ନିମନ୍ତେ ନ୍ୟାୟିକ ପ୍ରକ୍ରିୟାରେ ସହଯୋଗ; ଅପରାଧୀଙ୍କ ତ୍ୱରିତ ପ୍ରତ୍ୟର୍ପଣ ଏବଂ ଅପରାଧୀକ କାର୍ଯ୍ୟାନୁଷ୍ଠାନର ପ୍ରଭାବୀ ପ୍ରବେଶୀକରଣକୁ ବ୍ୟବସ୍ଥିତ ଏବଂ ସମ୍ପ୍ରସାରିତ କରାଯିବା ଉଚିତ । 3. ସମସ୍ତ ପଳାତକ ଅର୍ଥନୈତିକ ଅପରାଧୀଙ୍କ ପ୍ରବେଶକୁ ନିଷିଦ୍ଧ କରିବା ଏବଂ ସେମାନଙ୍କ ଅଭୟ ଶରଣକୁ ରୋକିବା ଲାଗି ଏକ ବ୍ୟବସ୍ଥା ବିକଶିତ କରିବା ଦିଗରେ ଜି-20 ରାଷ୍ଟ୍ରଗୁଡ଼ିକର ମିଳିତ ଉଦ୍ୟମ ଜରୁରୀ । 4. ମିଳିତ ଜାତିସଂଘ ଦୁର୍ନୀତି ନିରୋଧୀ ସମ୍ମେଳନ (ୟୁଏନସିଏସି), ମିଳିତ ଜାତିସଂଘ ଅନ୍ତର୍ଜାତୀୟ ସଂଗଠିତ ଅପରାଧ ବିରୋଧୀ ସମ୍ମେଳନ (ୟୁଏନଓଟିସି)ର ନୀତି ବିଶେଷ କରି “ଅନ୍ତର୍ଜାତୀୟ ସହଯୋଗ” ସଂକ୍ରାନ୍ତରେ ପ୍ରଭାବୀ ଢଙ୍ଗରେ ଲାଗୁ ହେବା ଆବଶ୍ୟକ । 5. ପ୍ରାଥମିକତା ଦାୟିତ୍ୱ ଅର୍ପଣ କରିବା ଲାଗି ଏଫଏଟିଏଫ ଆହ୍ୱାନ କରାଯିବା ଉଚିତ ଏବଂ ଅନ୍ତର୍ଜାତୀୟ ସହଯୋଗ ପ୍ରତିଷ୍ଠା କରିବା ଉପରେ ଗୁରୁତ୍ୱ ଦିଆଯିବା ଉଚିତ ଯାହା କ୍ଷମତାପ୍ରାପ୍ତ କର୍ତ୍ତୃପକ୍ଷ ଏବଂ ଏଫଆଇୟୁର ସମୟବଦ୍ଧ ଏବଂ ବିସ୍ତୃତ ସୂଚନା ବିନିମୟ ଦିଗରେ ନେଇଥିବ । 6. ପଳାତକ ଅର୍ଥନୈତିକ ଅପରାଧୀମାନଙ୍କ ମାନକ ମାନ୍ୟତା ସୃଷ୍ଟି କରିବା ଲାଗି ଏଫଏଟିଏଫକୁ ଦାୟିତ୍ୱ ଦିଆଯିବା ଉଚିତ । 7. ଜି-20 ରାଷ୍ଟ୍ରଗୁଡ଼ିକୁ ସେମାନଙ୍କ ଦେଶୀୟ ଆଇନ ଅନୁରୂପ ପଳାତକ ଅର୍ଥନୈତିକ ଅପରାଧୀଙ୍କ ଚିହ୍ନଟ, ପ୍ରତ୍ୟର୍ପଣ ଏବଂ ଆଇନଗତ କାର୍ଯ୍ୟାନୁଷ୍ଠାନ ନେବା ସଂକ୍ରାନ୍ତରେ ପରାମର୍ଶ ଦେବା ଲାଗି ଏଫଏଟିଏଫ ସାଧାରଣ ଭାବେ ସହମତ ଏବଂ ମାନକ ପ୍ରକ୍ରିୟାର ଏକ ଧାରା ବିକଶିତ କରିବା ଉଚିତ । 8. ସଫଳ ପ୍ରତ୍ୟର୍ପଣ ମାମଲା, ପ୍ରତ୍ୟର୍ପଣର ପ୍ରଚଳିତ ବ୍ୟବସ୍ଥାରେ ରହିଥିବା ଶୂନ୍ୟସ୍ଥାନ ଦୂର କରିବା ଏବଂ ଆଇନଗତ ସହାୟତା ଆଦି ସମେତ ସଫଳ ମାମଲାଗୁଡ଼ିକର ଅଭିଜ୍ଞତା ଓ ସଫଳ ପ୍ରଚଳନ ବାଂଟିବା ଲାଗି ଏକ ସାଧାରଣ ମଂଚ ପ୍ରତିଷ୍ଠା କରାଯିବା ଆବଶ୍ୟକ । 9. ଅର୍ଥନୈତିକ ଅପରାଧୀମାନଙ୍କୁ ସେମାନଙ୍କ ନିବାସ ରାଷ୍ଟ୍ରର ଟିକସ ଋଣ ପରିଶୋଧ କରିବା ଲାଗି ସେମାନଙ୍କ ସମ୍ପତ୍ତିଗୁଡ଼ିକୁ ଠାବ କରିବା ଦିଗରେ ଜି-20 ମଂଚ ନିଶ୍ଚିତ ଭାବେ କାର୍ଯ୍ୟ କରିବା ଉଚିତ ।
ବିମଷ୍ଟେକର ବିଂଶତମ ବାର୍ଷିକୀରେ ସଦସ୍ୟ ରାଷ୍ଟ୍ରଙ୍କୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିମଷ୍ଟେକ ସଂଗଠନର ବିଂଶତମ ବାର୍ଷିକୀ ଅବସରରେ ସଦସ୍ୟ ରାଷ୍ଟ୍ରମାନଙ୍କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଅଭିନନ୍ଦନ ଜଣାଇଛନ୍ତି । “ଆଜି ଏକ ସ୍ଵତନ୍ତ୍ର ଦିନ – ଆମେ ବିମଷ୍ଟେକର ବିଂଶତମ ବାର୍ଷିକୀ ପାଳନ କରୁଛେ । ଏହି ଅବସରରେ ବିମଷ୍ଟେକ ସଦସ୍ୟ ରାଷ୍ଟ୍ରମାନଙ୍କୁ ମୋର ହାର୍ଦ୍ଦିକ ଅଭିନନ୍ଦନ । ଆଞ୍ଚଳିକ ସହଯୋଗ ପାଇଁ ବିମଷ୍ଟେକ ଏକ ବାସ୍ତବ ଆନ୍ତର୍ଜାତିକ ମଞ୍ଚ । ଶାନ୍ତି ଓ ସମୃଦ୍ଧିର ପ୍ରତିବଦ୍ଧତା ବିମଷ୍ଟେକ ସଦସ୍ୟ ରାଷ୍ଟ୍ରମାନଙ୍କୁ ଏକତା ସୂତ୍ରରେ ବାନ୍ଧି ରଖିଛି”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଜାପାନ ଗସ୍ତ ଅବସରରେ ପ୍ରଧାନମନ୍ତ୍ରୀଙ୍କ ପ୍ରେସ ବିବୃତି

ପ୍ରଧାନମନ୍ତ୍ରୀ ଏବଂ ମୋର ଘନିଷ୍ଠ ମିତ୍ର ଆବେ ମହାଶୟ, ସମ୍ମାନନୀୟ ପ୍ରତିନିଧିଗଣ, ବନ୍ଧୁଗଣ, ନମସ୍ତେ! କୋନ୍ନଚିଭ! ଏଠାରେ ଟୋକିଓରେ ଏବଂ ଏଥିପୂର୍ବରୁ ୟାମାନାଶୀରେ ଏବଂ ନିଜ ଘରେ ଯେଉଁ ଆତ୍ମୀୟତାର ସହିତ ପ୍ରଧାନମନ୍ତ୍ରୀ ଆବେ ମୋର ସ୍ୱାଗତ କଲେ, ତାହା ମୋର ଏହି ଜାପାନ ଗସ୍ତର ସଫଳତାକୁ ଆହୁରି ଅବିସ୍ମରଣୀୟ କରିଦେଇଛି । ଜାପାନ ପ୍ରାଚ୍ୟ ଏବଂ ପାଶ୍ଚାତ୍ୟ ସଭ୍ୟତାର ସର୍ବଶ୍ରେଷ୍ଠ ଦିଗଗୁଡ଼ିକର ସଂଗମ ସ୍ଥଳ ଅଟେ । ଏହା ସେହି ମହାନ ଦେଶ ଯିଏ ଶିଖାଇଛି ଯେ ମାନବ ଜାତିର ବିକାଶର ରାସ୍ତା ପୁରାତନ ଏବଂ ନୂତନ ମଧ୍ୟରେ ସଂଘର୍ଷର ନୁହେଁ, ବରଂ ସେ ଦୁଇଟିର ସହ-ଅସ୍ତିତ୍ୱ ଏବଂ ସୃଷ୍ଟିର ଅଟେ । ନୂତନର ସ୍ୱାଗତ ଏବଂ ପୁରାତନକୁ ସମ୍ମାନ – ଏହା ଜାପାନର ବିଶ୍ୱ ସଭ୍ୟତାକୁ ଦାନ ଅଟେ । ଏବଂ ଏଥିସହିତ ଭାରତ ଏବଂ ଜାପାନ ମଧ୍ୟରେ ଏକ ଗଭୀର ସମାନତା ମଧ୍ୟ ରହିଛି । ମହାମହିମ ଗଣ, ଜାପାନ ଏବଂ ଭାରତର ସମ୍ପର୍କକୁ ଭାରତ ଏବଂ ପ୍ରଶାନ୍ତ ମହାସାଗରର ଗଭୀରତା ଏବଂ ବିସ୍ତାର ପ୍ରାପ୍ତ ହୋଇଛି । ଏହି ସମ୍ପର୍କ ଗଣତାନ୍ତ୍ରିକ ମୂଲ୍ୟବୋଧ ଏବଂ ସ୍ୱାଧୀନତା ପ୍ରତି ଏବଂ ଆଇନର ଶାସନ ପ୍ରତି ସହଭାଗୀ ପ୍ରତିବଦ୍ଧତା ଉପରେ ଆଧାରିତ ଅଟେ । ନିଜର ସମ୍ପର୍କକୁ ଆଗାମୀ ବିକାଶ ଲାଗି ଏକ ବିଶାଳ ଲକ୍ଷ୍ୟ ଉପରେ ଆସନ୍ତାକାଲି ଏବଂ ଆଜି ଆବେ’ଙ୍କ ସହିତ ମୋର ଉପଯୋଗୀ ଆଲୋଚନା ହୋଇଛି । ଆଜି ଏହି ସହଭାଗୀ ଲକ୍ଷ୍ୟ ଉପରେ ଆମେ ସ୍ୱାକ୍ଷର କରିଛୁ । ଆସନ୍ତାକାଲି ଏହା ଆମର ଭବିଷ୍ୟତକୁ ଏକ ନୂତନ ଆଲୋକ ପ୍ରଦାନ କରିବ । ଆମ ଭିତରେ ସମ୍ପୂର୍ଣ୍ଣ ସହମତି ରହିଛି ଯେ ଆମେ ନିଜ ସହଯୋଗକୁ ଡିଜିଟାଲ ଭାଗୀଦାରୀଠାରୁ ସାଇବର କ୍ଷେତ୍ର ପର୍ଯ୍ୟନ୍ତ, ସ୍ୱାସ୍ଥ୍ୟଠାରୁ ଆରମ୍ଭ କରି ପ୍ରତିରକ୍ଷା-ସୁରକ୍ଷା ପର୍ଯ୍ୟନ୍ତ ଏବଂ ମହାସାଗରଠାରୁ ଆରମ୍ଭ କରି ମହାକାଶ ପର୍ଯ୍ୟନ୍ତ, ପ୍ରତ୍ୟେକ କ୍ଷେତ୍ରରେ ଅବାଧ ଗତି ପ୍ରଦାନ କରିବୁ । ମୁଁ ଜାଣିବାକୁ ପାଇଛି ଯେ ଆଜି ଜାପାନର ନିବେଶକମାନେ ଭାରତରେ 2.5 ବିଲିୟନ ଡଲାରର ନୂତନ ନିବେଶ ଲାଗି ଘୋଷଣା କରିଛନ୍ତି । ଏହାଦ୍ୱାରା ଭାରତରେ ପାଖାପାଖି 30 ହଜାର ଲୋକଙ୍କୁ ନିଯୁକ୍ତି ମିଳିପାରିବ । ଏହି ଗସ୍ତ କାଳରେ ଦ୍ୱିପାକ୍ଷିକ ମୁଦ୍ରା ପ୍ରତିବଦଳ ବ୍ୟବସ୍ଥା ଉପରେ ହୋଇଥିବା ସହମତିରେ ଆମର ପାରସ୍ପରିକ ବିଶ୍ୱାସ ଏବଂ ଆମର ଆର୍ଥିକ ଭାଗୀଦାରୀର ନିରନ୍ତର ବୃଦ୍ଧି ପାଉଥିବା ନିବିଡ଼ତା ସ୍ପଷ୍ଟ ଭାବେ ପ୍ରତିଫଳିତ ହେଉଛି । ବନ୍ଧୁଗଣ, ଏକବିଂଶ ଶତାବ୍ଦୀ ଏସିଆର ଶତାବ୍ଦୀ ଅଟେ । କିନ୍ତୁ ଏହାର ରୂପ-ସ୍ୱରୂପ ଉପରେ ପ୍ରଶ୍ନବାଚୀ ରହିଛି । କାହାର ଲାଭ ହେବ, କ’ଣ କରିବାକୁ ହେବ, ଏପରି ଅନେକ ପ୍ରଶ୍ନ ରହିଛି । କିନ୍ତୁ ଗୋଟିଏ କଥା ସ୍ପଷ୍ଟ । ଭାରତ ଏବଂ ଜାପାନର ସହଯୋଗ ବିନା ଏକବିଂଶ ଶତାବ୍ଦୀ ଏସିଆର ଶତାବ୍ଦୀ ହୋଇପାରିବ ନାହିଁ । ଆବେ ଏବଂ ମୁଁ ଆମର ବୈଦେଶିକ ଏବଂ ପ୍ରତିରକ୍ଷା ମନ୍ତ୍ରୀମାନଙ୍କ ମଧ୍ୟରେ 2+2 ବାର୍ତ୍ତାଳାପ ଲାଗି ସହମତ ହୋଇଛୁ । ଏହାର ଉଦ୍ଦେଶ୍ୟ ବିଶ୍ୱରେ ଶାନ୍ତି ଏବଂ ସ୍ଥିରତାକୁ ପ୍ରୋତ୍ସାହନ ଦେବା । ଆନ୍ତର୍ଜାତିକ ସୌର ମେଂଟରେ ଜାପାନର ପ୍ରବେଶ, ବିଶ୍ୱର ସ୍ୱାର୍ଥରେ ଏପରି ସହଯୋଗର ଆଉ ଏକ ଉଜ୍ଜ୍ୱଳ ଉଦାହରଣ ହେବ । ବନ୍ଧୁଗଣ, ଆସନ୍ତା ବର୍ଷ ଜାପାନ ଓସାକାରେ ଜି-20 ଶିଖର ସମ୍ମିଳନୀର ଆୟୋଜନ କରିବ । ଆସନ୍ତାବର୍ଷ ରଗବୀ ବିଶ୍ୱକପ ମଧ୍ୟ ଜାପାନରେ ଆୟୋଜିତ ହେବ । ପ୍ରଥମ ଥର ପାଇଁ ଏହି ଟୁର୍ଣ୍ଣାମେଂଟ ଏସିଆରେ ଆୟୋଜନ କରାଯାଉଛି । ଆହୁରି 2020ରେ ଅଲିମ୍ପିକ୍ସର ଆୟୋଜନ ଟୋକିଓରେ ହେବ । ଏହି ସମସ୍ତ ଗୁରୁତ୍ୱପୂର୍ଣ୍ଣ ବିଶ୍ୱସ୍ତରୀୟ ପ୍ରତିଯୋଗିତା ପାଇଁ ମୋ ପକ୍ଷରୁ ଏବଂ ସମଗ୍ର ଭାରତ ପକ୍ଷରୁ ଆମର ହାର୍ଦ୍ଦିକ ଶୁଭକାମନା ଆପଣଙ୍କ ସହିତ ରହିଛି । ବନ୍ଧୁଗଣ, ଭାରତ-ଜାପାନ ସମ୍ପର୍କରେ ଅଗ୍ରଗତି ଜାପାନର “କାଇଜନ ଦର୍ଶନ” ଭଳି ଅସୀମ ଅଟେ । ପ୍ରଧାନମନ୍ତ୍ରୀ ଆବେଙ୍କ ସହିତ ମିଶି ଏହି ସମ୍ପର୍କକୁ ଆହୁରି ଅଧିକ ମଜଭୁତ କରିବା ଲାଗି ମୁଁ ପ୍ରତିବଦ୍ଧ ଅଟେ । ମୁଁ ପୁଣିଥରେ ଆବେ ସାନଙ୍କୁ, ଜାପାନ ସରକାରଙ୍କୁ ଏବଂ ଆପଣମାନଙ୍କୁ ସମସ୍ତଙ୍କୁ ହାର୍ଦ୍ଦିକ ଧନ୍ୟବାଦ ଏବଂ ଶୁଭକାମନା ଜଣାଉଛି । ଦାମୋ ଅରିଗାତୋ ଗୋଜାଇମସ ।
ତାଇପେରେ ଭାରତ-ତାଇପେ ଆସେସିଏସନ, ଭାରତରେ ତାଇପେ ଆର୍ଥିକ ଓ ସାଂସ୍କୃତି କେନ୍ଦ୍ର ମଧ୍ୟରେ ଦ୍ୱିପାକ୍ଷିକ ନିବେଶ ବୁଝାମଣା ସ୍ୱାକ୍ଷରକୁ କ୍ୟାବିନେଟର ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ତାଇପେରେ ଭାରତ-ତାଇପେ ଆସେସିଏସନ (ଆଇଟିଏ) ଏବଂ ଭାରତରେ ତାଇପେ ଆର୍ଥିକ ଏବଂ ସାଂସ୍କୃତି କେନ୍ଦ୍ର (ଟିଇସିସି) ମଧ୍ୟରେ ଦ୍ୱିପାକ୍ଷିକ ନିବେଶ ବୁଝାମଣାରେ ସ୍ୱାକ୍ଷରକୁ ମଞ୍ଜୁରି ଦେିଛନ୍ତି । ବୁଝାମଣା ଦ୍ୱାରା ଉଭୟ ପକ୍ଷ ମଧ୍ୟରେ ନିବେଶର ପ୍ରବାହ ବୃଦ୍ଧି ପାଇବ ବୋଲି ଆଶା କରାଯାଉଛି । ବୁଝାମଣା ଦ୍ୱାରା ଆଇଟିଏ ଏବଂ ଟିଇସିସି ମଧ୍ୟରେ ପାରସ୍ପରିକ ଆଧାରରେ ନିବେଶକୁ ଉପଯୁକ୍ତ ସଂରକ୍ଷଣ ପ୍ରଦାନ କରାଯାଇପାରିବ । ଏହାଦ୍ୱାରା ନିବେଶ ସହ ଜଡ଼ିତ ବ୍ୟାପାରରେ ବିନା କୌଣସି ଭେଦଭାବରେ ସମାନ ସୁଯୋଗ ସୁନିଶ୍ଚିତ କରି ନିବେଶକମାନଙ୍କ ବିଶ୍ୱାସ ବୃଦ୍ଧି କରିବାରେ ସହାୟତା ମିଳିପାରିବ । ଯାହାଦ୍ୱାରା ନିବେଶକମାନଙ୍କୁ ଲାଭକାରୀ ପରିବେଶ ପ୍ରଦାନ କରାଯାଇପାରିବ । ଏହାଦ୍ୱାରା ଭାରତକୁ ପସନ୍ଦଯୋଗ୍ୟ ପ୍ରତ୍ୟକ୍ଷ ବିଦେଶୀ ପୁଞ୍ଜିନିବେଶ (ଏଫଡିଆଇ) ସ୍ଥଳ ରୂପରେ ଉପସ୍ଥାପନ କରିବାରେ ସହାୟତା ମିଳିପାରିବ ।
ପ୍ରଧାନମନ୍ତ୍ରୀ ବିଏସ୍‌ଏଫ୍ କର୍ମଚାରୀଙ୍କୁ ସେମାନଙ୍କ ପ୍ରତିଷ୍ଠା ଦିବସରେ ଅଭିନନ୍ଦନ ଜଣାଇଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ବିଏସଏଫର ପ୍ରତିଷ୍ଠା ଦିବସ ଅବସରରେ ବିଏସଏଫ କର୍ମଚାରୀ ଏବଂ ସେମାନଙ୍କ ପରିବାରକୁ ଶୁଭେଚ୍ଛା ଜଣାଇଛନ୍ତି । ଏକ ଟୁଇଟରେ ପ୍ରଧାନମନ୍ତ୍ରୀ କହିଛନ୍ତି; “ସେମାନଙ୍କ ପ୍ରତିଷ୍ଠା ଦିବସରେ ବିଏସ୍‍ଏଫ୍‍ ପରିବାରକୁ ଅଭିନନ୍ଦନ । ବିଏସ୍‍ଏଫ୍‍ ଏହାର ସାହସ ଏବଂ ବୃତ୍ତିଗତ କାର୍ଯ୍ୟ ପାଇଁ ସମ୍ମାନର ପାତ୍ର । ସଙ୍କଟ ଏବଂ ବିପର୍ଯ୍ୟୟ ସମୟରେ ଭାରତକୁ ସୁରକ୍ଷିତ ରଖିବାରେ ତଥା ମାନବିକତା କାର୍ଯ୍ୟରେ ଏହି ଶକ୍ତି ସମ୍ମୁଖ ଭାଗରେ ରହି ପ୍ରମୁଖ ଭୂମିକା ଗ୍ରହଣ କରିଛି । “
ନୂତନ ମନ୍ତ୍ରୀମାନଙ୍କ ପାଇଁ ଲୋକସଭାରେ ପ୍ରଧାନମନ୍ତ୍ରୀ ମୋଦୀଙ୍କ ସ୍ୱଗତ ବକ୍ତବ୍

ମାନନୀୟ ଅଧ୍ୟକ୍ଷ ମହାଶୟ, ମୁଁ ଚିନ୍ତା କରୁଥିଲି ଆଜି ସଦନରେ ଏକ ଉତ୍ସାହର ବାତାବରଣ ରହିବ କାହିଁକି ନା ବହୁତ ବଡ଼ ମାତ୍ରାରେ ଆମର ମହିଳା ସାଂସଦ ମନ୍ତ୍ରୀ ହୋଇଛନ୍ତି। ଆଜି ମୁଁ ଖୁସି ହୋଇଥାଆନ୍ତି କାରଣ ବହୁତ ବଡ଼ ମାତ୍ରାରେ ଆମର ଦଳିତ ଭାଇ ମନ୍ତ୍ରୀ ହୋଇଛନ୍ତି। ଖୁସି ହୋଇ ଥାଆନ୍ତି ଆଜି ଆମର ଆଦିବାସୀ ସିଡ୍ୟୁଲ ଟ୍ରାଇବ୍ସର ସମସ୍ତ ସାଥୀ ମନ୍ତ୍ରୀ ହୋଇଛନ୍ତି, ସମସ୍ତଙ୍କୁ ଖୁସି ହୋଇଥାଆନ୍ତା। ମାନନୀୟ ଅଧ୍ୟକ୍ଷ ମହାଶୟ, ଚଳିତ ଥର ସଦନରେ ଆମର ସାଥୀ ସାଂସଦ ଯେଉଁମାନେ ହେଉଛନ୍ତି କୃଷକ ପରିବାରର, ଗ୍ରାମୀଣ ପରିବେଶର, ସାମାଜିକ ଏବଂ ଆର୍ଥିକ ଦୃଷ୍ଟିକୋଣରୁ ପଛୁଆ ବର୍ଗର, ଓବିସି ସମାଜରୁ ଆସିଛନ୍ତି, ବହୁ ସଂଖ୍ୟାରେ ସେମାନଙ୍କୁ ମନ୍ତ୍ରୀପରିଷଦରେ ସୁଯୋଗ ମିଳିଛି, ସେମାନଙ୍କର ପରିଚୟ କରାଇବାରେ ଆନନ୍ଦ ଅନୁଭବ ହୋଇ ଥାଆନ୍ତା, ପ୍ରତି ବେଞ୍ଚରୁ, ବେଞ୍ଚକୁ ବାଡେଇ–ବାଡେଇ ତାଳିମାରି ସେମାନଙ୍କର ଗୌରବ କରାଯାଇ ଥାଆନ୍ତା। କିନ୍ତୁ ବୋଧହୁଏ ଦେଶର ଦଳିତ ମାନେ ମନ୍ତ୍ରୀ ହୁଅନ୍ତୁ, ଦେଶର ମହିଳାମାନେ ମାନେ ମନ୍ତ୍ରୀ ହୁଅନ୍ତୁ, ଦେଶର ଓବିସିମାନେ ମନ୍ତ୍ରୀ ହୁଅନ୍ତୁ, ଦେଶର କୃଷକର ପୁଅ ମନ୍ତ୍ରୀ ହୁଅନ୍ତୁ, ଏହି କଥା କିଛି ଲୋକମାନଙ୍କୁ ପସନ୍ଦ ହୋଇ ନାହିଁ ଆଉ ଏଥିପାଇଁ ସେମାନଙ୍କର ପରିଚୟ ଟିକକ ହେବାକୁ ମଧ୍ୟ ଦେଉ ନାହାଁନ୍ତି। ଆଉ ଏଥିପାଇଁ ମାନନୀୟ ଅଧ୍ୟକ୍ଷ ମହାଶୟ, ଏହାକୁ ମନ୍ତ୍ରୀମଣ୍ଡଳରେ ନବନିଯୁକ୍ତ ସଦସ୍ୟମାନଙ୍କୁ ଲୋକସଭାରେ ପରିଚୟ କରାଯାଇଥିବା ଭଳି ବୁଝାଯାଉ। AH
ଭାରତକୁ କ୍ରୀଡା ଭବିଷ୍ୟତ ଭାବେ ଗଢି ତୋଳିବାକୁ ନେଇ ଶ୍ରୀ ଅନୁରାଗ ସିଂହ ଠାକୁରଙ୍କ ଆଲେଖ୍ୟ

କେନ୍ଦ୍ର ଯୁବ ବ୍ୟାପାର ଓ ଖେଳ ତଥା ସୂଚନା ଓ ପ୍ରସାରଣ ମନ୍ତ୍ରୀ ଶ୍ରୀ ଅନୁରାଗ ସିଂହ ଠାକୁରଙ୍କ ଲିଖିତ ଏକ ପ୍ରବନ୍ଧକୁ ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ପକ୍ଷରୁ ଶେୟାର କରାଯାଇଛି । ଭାରତକୁ କ୍ରୀଡାର ଭବିଷ୍ୟତ ଭାବେ ଗଢି ତୋଳିବାକୁ ନେଇ ଆଲେଖ୍ୟରେ ଆଲୋଚନା କରାଯାଇଛି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟ୍ୱିଟ କରିଛନ୍ତି: “କେନ୍ଦ୍ର ମନ୍ତ୍ରୀ ଶ୍ରୀ@ଆଇଅନୁରାଗଠାକୁର ଭାରତକୁ କ୍ରୀଡାର ଭବିଷ୍ୟତ ଭାବେ ଗଢି ତୋଳିବାକୁ ଆଲେଖ୍ୟ ପ୍ରସ୍ତୁତ କରିଛନ୍ତି ।”
କାବୁଲରେ ଆତଙ୍କବାଦୀ ଆକ୍ରମଣକୁ ପ୍ରଧାନମନ୍ତ୍ରୀଙ୍କ ଦୃଢ ନିନ୍ଦା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ କାବୁଲରେ ଘଟିଥିବା ଆତଙ୍କବାଦୀ ଆକ୍ରମଣକୁ ଦୃଢ ଭାବେ ନିନ୍ଦା କରିଛନ୍ତି । ଆତଙ୍କବାଦ ବିରୁଦ୍ଧରେ ଆଫଗାନିସ୍ତାନ ସରକାର ଚଳାଇଥିବା ସଂଗ୍ରାମ ଏବଂ ସେଠାକାର ଜନସାଧାରଣଙ୍କ ସହ ଭାରତର ଦୃଢ ସମର୍ଥନ ଓ ସଂହତି ରହିଥିବା ପ୍ରଧାନମନ୍ତ୍ରୀ ପ୍ରକାଶ କରିଛନ୍ତି । “କାବୁଲରେ ଘଟିଥିବା ଆତଙ୍କବାଦୀ ଆକ୍ରମଣକୁ ଦୃଢ ଭାବେ ନିନ୍ଦା କରୁଛି । ମୃତକଙ୍କ ପରିବାରଜନଙ୍କ ପ୍ରତି ମୋର ହୃଦୟର ସମବେଦନା । ଆତଙ୍କବାଦ ବିରୋଧୀ ସଂଗ୍ରାମରେ ଆମେ ଆଫଗାନିସ୍ତାନର ସରକାର ଓ ସେଠାକାର ଜନସାଧାରଣଙ୍କ ସହିତ ଦୃଢ ଭାବେ ଛିଡା ହୋଇଛୁ ।“ ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଏପ୍ରିଲ ୧୫ ତାରିଖରେ ଭୁଜରେ ଥିବା କେ କେ ପଟେଲ ସୁପର ସ୍ପେସିଆଲିଟି ହସ୍ପିଟାଲକୁ ଦେଶ ଉଦ୍ଦେଶ୍ୟରେ ଉତ୍ସର୍ଗ କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଗୁଜୁରାଟର ଭୁଜରେ ଥିବା କେ କେ ପଟେଲ ସୁପର ସ୍ପେସିଆଲିଟି ହସ୍ପିଟାଲକୁ ଏପ୍ରିଲ ୧୫ ତାରିଖ, ୨୦୨୨ ପୂର୍ବାହ୍ନ ୧୧ ଟା ସମୟରେ ଭିଡିଓ କନଫରେନ୍ସିଂ ମାଧ୍ୟମରେ ଦେଶ ଉଦ୍ଦେଶ୍ୟରେ ଉତ୍ସର୍ଗ କରିବେ । ଭୁଜର ଶ୍ରୀ କୁଚି ଲେଭା ପଟେଲ ସମାଜ ଦ୍ୱାରା ଏହି ଡାକ୍ତରଖାନା ର୍ନିମାଣ କରାଯାଇଛି । କଚ୍ଛରେ ଏହା ହେଉଛି ପ୍ରଥମ ବଦାନ୍ୟ ସୁପର ସ୍ପେସିଆଲିଟି ହସ୍ପିଟାଲ୍ । ଏହା ଏକ ୨୦୦ ଶଯ୍ୟା ବିଶିଷ୍ଟ ଡାକ୍ତରଖାନା । ଏହା ଇଣ୍ଟରଭେନସନାଲ କାର୍ଡିଓଲୋଜି (କ୍ୟାଥଲାବ), କାର୍ଡିଓଥୋରାସିକ୍ ସର୍ଜରୀ, ରେଡିଏସନ୍ ଅଙ୍କୋଲୋଜି, ମେଡିକାଲ୍ ଅଙ୍କୋଲୋଜି, ସର୍ଜିକାଲ୍ ଅଙ୍କୋଲୋଜି, ନେଫ୍ରୋଲୋଜି, ୟୁରୋଲୋଜି, ନ୍ୟୁକ୍ଲିୟର ମେଡିସିନ୍‌, ନ୍ୟୁରୋ ସର୍ଜରୀ, ଗଣ୍ଠି ପ୍ରତିସ୍ଥାପନ ଏବଂ ଅନ୍ୟାନ୍ୟ ସହାୟକ ସେବା ଯଥା ଲାବୋରେଟୋରୀ, ରେଡିଓଲୋଜି ଇତ୍ୟାଦି ସୁପର ସ୍ପେସିଆଲିଟି ସେବା ଯୋଗାଏ । ମେଡିକାଲ୍ ସୁପର ସ୍ପେସିଆଲିଟି ସେବାଗୁଡିକ ସୁଲଭ ମୂଲ୍ୟରେ ସ୍ଥାନୀୟ ଲୋକଙ୍କ ପାଇଁ ସହଜରେ ଉପଲବ୍ଧ ।
ଭାରତ-ବାଂଲାଦେଶ ରାଷ୍ଟ୍ରୀୟ ପ୍ରତିରକ୍ଷା କଲେଜ ଫାକଲ୍ଟି ପ୍ରତିବଦଳ ବୁଝାମଣାକୁ କ୍ୟାବିନେଟ ମଞ୍ଜୁରି

ନୂଆଦିଲ୍ଲୀସ୍ଥିତ ରାଷ୍ଟ୍ରୀୟ ପ୍ରତିରକ୍ଷା କଲେଜ ଏବଂ ବାଂଲାଦେଶର ଢାକାଠାରେ ରାଷ୍ଟ୍ରୀୟ ପ୍ରତିରକ୍ଷା କଲେଜ ମଧ୍ୟରେ ଫାକଲ୍ଟି ପ୍ରତିବଦଳ ନେଇ ହୋଇଥିବା ବୁଝାମଣାକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କ୍ୟାବିନେଟରେ ପିଛିଲା ଭାବେ ସ୍ୱୀକୃତି ପ୍ରଦାନ କରାଯାଇଛି । ରାଷ୍ଟ୍ରୀୟ ସୁରକ୍ଷା, ବିକାଶ ଏବଂ ରଣନୀତିକ ଅଧ୍ୟୟନ କ୍ଷେତ୍ରରେ ପରସ୍ପର ସହଯୋଗ ବୃଦ୍ଧି ପାଇଁ ଦୁଇଟି ରାଷ୍ଟ୍ରୀୟ ପ୍ରତିରକ୍ଷା ମହାବିଦ୍ୟାଳୟଗୁଡିକ ମଧ୍ୟରେ ନିୟମିତ ବିନିମୟ କାର୍ଯ୍ୟକ୍ରମଗୁଡିକୁ ସଂସ୍ଥାଗତ କରିବା ଏବଂ ସ୍ଥାୟୀ ତନ୍ତ୍ର ପ୍ରତିଷ୍ଠା ହେଉଛି ଏହି ବୁଝାମଣାର ଉଦ୍ଦେଶ୍ୟ । ଦୁଇ ଦେଶ ମଧ୍ୟରେ ଭୋ÷ଗଳିକ ଏବଂ ସାଂସ୍କୃତିକ ନିକଟତାକୁ ଲକ୍ଷ୍ୟ ରଖି ଆତଙ୍କବାଦର ମୁକାବିଲା କରିବା ସହିତ ଅନ୍ୟ କେତେକ ଆହ୍ୱାନ ରହିଛି ଯାହାପାଇଁ ପାରସ୍ପରିକ ସହଯୋଗର ଆବଶ୍ୟକତା ରହିଛି । ପ୍ରମୁଖ ସଂସ୍ଥାଗୁଡିକ ମଧ୍ୟରେ ଫାକଲ୍ଟି ସଦସ୍ୟମାନଙ୍କର ପ୍ରତିବଦଳ, ସଶସ୍ତ୍ର ବଳର କ୍ଷମତା ବୃଦ୍ଧି କରିବା ଏବଂ ବିପଦ ଓ ଆହ୍ୱାନଗୁଡିକର ମୁକାବିଲା କରିବା ସହ ଏହାର ସୁନ୍ଦର ପରିଚାଳନା କରିପାରିବ । ଏହି ବୁଝାମଣା ସାମରିକ ଏବଂ ପରିଚାଳନା ଅଧ୍ୟୟନ ସମ୍ବନ୍ଧିତ ସୈନ୍ୟ ଶିକ୍ଷା କ୍ଷେତ୍ରରେ ଉନ୍ନତ ସହଯୋଗ ପାଇଁ ରୂପରେଖା ପ୍ରତିଷ୍ଠା କରିବ ।
ପୁନେରେ ଆଖୁ ମୂଲ୍ୟ ଶୃଙ୍ଖଳ-ପରିଦୃଶ୍ୟ ୨୦୨୫ ସମ୍ପର୍କିତ ଆନ୍ତର୍ଜାତିକ ସମ୍ମିଳନୀ ଓ ପ୍ରଦର୍ଶନୀକୁ ଉଦ୍ଘାଟନ କଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ପୁନେଠାରେ ଆଖୁ ମୂଲ୍ୟ ଶୃଙ୍ଖଳ-ପରିଦୃଶ୍ୟ ୨୦୨୫ ସମ୍ପର୍କିତ ଆନ୍ତର୍ଜାତିକ ସମ୍ମିଳନୀ ଓ ପ୍ରଦର୍ଶନୀକୁ ଆନୁଷ୍ଠାନିକ ଭାବେ ଉଦ୍ଘାଟନ କରିଛନ୍ତି । ଏହି ଅବସରରେ ପ୍ରଧାନମନ୍ତ୍ରୀ ବସନ୍ତଦାଦ ଆଖୁ ପ୍ରତିଷ୍ଠାନ ପରିସରରେ ଆୟୋଜିତ ପ୍ରତ୍ୟକ୍ଷ ଶସ୍ୟ ପ୍ରଦର୍ଶନୀ କ୍ଷେତକୁ ବୁଲି ଦେଖିଥିଲେ । ଏହି ଅବସରରେ ନିଜର ବକ୍ତବ୍ୟ ରଖି ପ୍ରଧାନମନ୍ତ୍ରୀ କହିଥିଲେ ଯେ, ଆମର ଚାଷିମାନଙ୍କୁ ନୂତନ ଗବେଷଣାଲବ୍ଧ ଜ୍ଞାନ କିପରି ସହାୟକ ହେବ ସେ ସମ୍ପର୍କରେ ଚିନ୍ତା କରିବାର ବେଳ ଉପନୀତ ହୋଇଛି । ଆଖୁ କ୍ଷେତ୍ର ବ୍ୟତୀତ ଆମେ ଅଧିକ ଲାଭଦାୟକ ଓ ଆନ୍ତର୍ଜାତିକ ବଜାରରେ ପ୍ରତିଯୋଗୀତାମୂଳକ ବାଉଁଶଜାତ ସାମଗ୍ରୀର ପ୍ରସ୍ତୁତି ଓ ବିକ୍ରୀବଟା ଉପରେ ଅଧିକ ଧ୍ୟାନ ଦେବାକୁ ପଡିବ । ପ୍ରଧାନମନ୍ତ୍ରୀ ତାଙ୍କ ଭାଷଣ ପ୍ରସଙ୍ଗରେ ଜମିର ଉତ୍ପାଦିକା ଶକ୍ତି ବଢାଇବା ଉପରେ ଗୁରୁତ୍ଵ ଦେଇଥିଲେ । ଡାଲିଜାତୀୟ ଫସଲ ଉତ୍ପାଦନ ଦ୍ଵିଗୁଣିତ କରାଗଲେ ସେଥିଲାଗି ବ୍ୟାପକ ବଜାର ସୁବିଧା ରହିଛି ବୋଲି ପ୍ରଧାନମନ୍ତ୍ରୀ ସୂଚନା ଦେଇଥିଲେ । ଆମେ ଯେତେବେଳେ ଆଖୁ ଶିଳ୍ପ କଥା ଚିନ୍ତା କରୁଛେ ସେହି ସମୟରେ ବିଶ୍ଵ ଅର୍ଥବ୍ୟବସ୍ଥାର ଚିତ୍ର ସମ୍ପର୍କରେ ଭୁଲି ନ ଯିବା ଉଚିତ । ଚାଷୀର ସର୍ବାଙ୍ଗୀନ ବିକାଶ ବିଶେଷ କରି ମୃତ୍ତିକା ସ୍ୱାସ୍ଥ୍ୟ କାର୍ଡ ଓ ସୌର ପମ୍ପ ପ୍ରଦାନ ଭଳି କାର୍ଯ୍ୟକ୍ରମକୁ ତାଙ୍କ ସରକାର ପ୍ରଥମିକତା ଦେଉଛନ୍ତି ବୋଲି ପ୍ରଧାନମନ୍ତ୍ରୀ ରେଖାଙ୍କିତ କରିଥିଲେ । କେନ୍ଦ୍ର ସରକାରଙ୍କ ଦ୍ଵାରା ସମ୍ପ୍ରତି ୫୦୦ ଓ ୧୦୦୦ ଟଙ୍କିଆ ନୋଟର ବିମୁଦ୍ରୀକରଣ ସମ୍ପର୍କରେ ସୂଚନା ଦେଇ ପ୍ରଧାନମନ୍ତ୍ରୀ ଚାଷୀମାନଙ୍କ ଉପରେ କେବେହେଲେ ଟିକସ ବୋଝ ଲଦି ଦିଆଯିବ ନାହିଁ ବୋଲି ନିର୍ଭର ପ୍ରତିଶ୍ରୁତି ଦେଇଥିଲେ ।
ଜୁଲାଇ ୩୧ରେ ସର୍ଦ୍ଦାର ବଲ୍ଲଭଭାଇ ପଟେଲ ଜାତୀୟ ପୁଲିସ ଏକାଡେମୀରେ ଶିକ୍ଷାନବୀଶ ଆଇପିଏସଙ୍କ ସହ ଆଲୋଚନା କରିବେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଜୁଲାଇ ୩୧ ପୂର୍ବାହ୍ନ ୧୧ଟାରେ ଭିଡିଓ କନଫରେନ୍ସିଂ ମାଧ୍ୟମରେ ସର୍ଦ୍ଦାର ବଲ୍ଲଭଭାଇ ପଟେଲ ଜାତୀୟ ପୁଲିସ ଏକାଡେମୀର ଶିକ୍ଷାନବୀଶମାନଙ୍କୁ ଉଦବୋଧନ ଦେବେ । ଏହି ଅବସରରେ ସେ ଶିକ୍ଷାନବୀଶମାନଙ୍କ ସହ ଆଲୋଚନା ମଧ୍ୟ କରିବେ । କେନ୍ଦ୍ର ସ୍ୱରାଷ୍ଟ୍ର ମନ୍ତ୍ରୀ ଶ୍ରୀ ଅମିତ ଶାହ ଓ ସ୍ୱରାଷ୍ଟ୍ର ରାଷ୍ଟ୍ରମନ୍ତ୍ରୀ ଶ୍ରୀ ନିତ୍ୟାନନ୍ଦ ରାଏ ଏହି ଅବସରରେ ଉପସ୍ଥିତ ରହିବେ । ଏସଭିପିଏନପିଏ ସମ୍ପର୍କରେ ସର୍ଦ୍ଦାର ବଲ୍ଲଭଭାଇ ପଟେଲ ଜାତୀୟ ପୁଲିସ ଏକାଡେମୀ (ଏସଭିପିଏନପିଏ) ଦେଶର ପ୍ରମୁଖ ପୁଲିସ ପ୍ରଶିକ୍ଷଣ ଅନୁଷ୍ଠାନ । ଏଠାରେ ଭାରତୀୟ ପୁଲିସ ସେବା ଅଧିକାରୀମାନଙ୍କ ପ୍ରାରମ୍ଭିକ ସ୍ତରର ପ୍ରଶିକ୍ଷଣ ପ୍ରଦାନ କରାଯିବା ସହିତ କାର୍ଯ୍ୟରତ ଆଇପିଏସ ଅଧିକାରୀମାନଙ୍କୁ ବିଭିନ୍ନ ସେବାକାଳୀନ ପ୍ରଶିକ୍ଷଣ ପ୍ରଦାନ କରାଯାଇଥାଏ ।
ତାସ୍କେଣ୍ଟରେ ସାଙ୍ଘାଇ ସହଯୋଗ ସଂଗଠନ ବୈଠକ ଅବସରରେ ଚୀନ ରାଷ୍ଟ୍ରପତି ଜି ଜିନଫିଙ୍ଗଙ୍କୁ ଭେଟିଲେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ଆଜି ତାସ୍କେଣ୍ଟଠାରେ ଅନୁଷ୍ଠିତ ହେଉଥିବା ସାଙ୍ଘାଇ ସହଯୋଗ ସଂଗଠନ(ଏସସିଓ)ର ଶିଖର ବୈଠକ ଅବସରରେ ଚୀନ ରାଷ୍ଟ୍ରପତି ଜି ଜିନଫିଙ୍ଗଙ୍କୁ ସାକ୍ଷାତ କରିଛନ୍ତି । ଆଲୋଚନା କାଳରେ ରାଷ୍ଟ୍ରପତି ଜି ଜିନଫିଙ୍ଗ ଏସସିଓ ରେ ଭାରତର ପ୍ରବେଶ ତଥା ସଦସ୍ୟତାକୁ ସ୍ଵାଗତ କରିବା ସହ ଏହାଦ୍ଵାରା ସଂଗଠନ ବେଶ ମଜବୁତ ହେବ ବୋଲି କହିଥିଲେ । ଏସସିଓ ରେ ପ୍ରବେଶ ଲାଗି ଚୀନ ର ସହଯୋଗ ସକାଶେ ପ୍ରଧାନମନ୍ତ୍ରୀ ମୋଦୀ ରାଷ୍ଟ୍ରପତି ଜିନଫିଙ୍ଗଙ୍କୁ ଧନ୍ୟବାଦ ଜଣାଇଥିଲେ । ପ୍ରଧାନମନ୍ତ୍ରୀ ମୋଦୀ ଏହାପରେ ସିଓଲଠାରେ ଚାଲିଥିବା ପରମାଣୁ ଯୋଗାଣକାରୀ ଗୋଷ୍ଠୀ (ଏନଏସଜି)ର ପୂର୍ଣ୍ଣାଙ୍ଗ ଅଧିବେଶନ ସମ୍ପର୍କରେ ଜି ଜିନଫିଙ୍ଗଙ୍କ ସହ ଆଲୋଚନା କରିଥିଲେ । ସିଓଲ ଅଧିବେଶନରେ ଭାରତର ଏନଏସଜି ସଦସ୍ୟତା ପ୍ରସଙ୍ଗ ନେଇ ଆଲୋଚନା ହେବାର କାର୍ଯ୍ୟକ୍ରମ ରହିଛି । ଚୀନ ନ୍ୟାୟସଙ୍ଗତ ଓ ନିରପେକ୍ଷ ଢଙ୍ଗରେ ଭାରତର ସଦସ୍ୟତା ଆବେଦନକୁ ମୂଲ୍ୟାୟନ କରିବା ସହିତ ଏହାର ସକାରାତ୍ମକ ଦିଗଗୁଡିକ ବିଚାର କରୁ ବୋଲି ପ୍ରଧାନମନ୍ତ୍ରୀ କଥାବାର୍ତ୍ତା ବେଳେ ରାଷ୍ଟ୍ରପତି ଜିଙ୍କୁ ନିବେଦନ କରିଥିଲେ । ସିଓଲ ଏନଏସଜି ଅଧିବେଶନରେ ଭାରତ ସପକ୍ଷରେ ସୃଷ୍ଟି ହେଉଥିବା ସହମତକୁ ସମର୍ଥନ ଦେବା ଲାଗି ପ୍ରଧାନମନ୍ତ୍ରୀ ଚୀନକୁ କହିଥିଲେ ।
•	ରାଜ୍ୟପାଳମାନଙ୍କ 49ତମ ସମ୍ମିଳନୀକୁ ପ୍ରଧାନମନ୍ତ୍ରୀଙ୍କ ସମ୍ବୋଧନ

• ଅଧିକ 65,000 ଗ୍ରାମକୁ ସମ୍ପ୍ରସାରିତ ହେବ ଗ୍ରାମ ସ୍ୱରାଜ ଅଭିଯାନ • ବିଦ୍ୟୁତୀକରଣର ସଫଳତା ଅନୁଭବ କରିବାକୁ ରାଜ୍ୟପାଳମାନେ ଗ୍ରାମାଂଚଳ ଗସ୍ତ କରନ୍ତୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ରାଷ୍ଟ୍ରପତି ଭବନରେ ରାଜ୍ୟପାଳମାନଙ୍କର 49ତମ ସମ୍ମିଳନୀକୁ ସମ୍ବୋଧିତ କରିଛନ୍ତି । ଜୀବନର ବିଭିନ୍ନ ସ୍ତରରେ ରାଜ୍ୟପାଳମାନେ କିପରି ସେମାନଙ୍କ ଅଭିଜ୍ଞତାର ବ୍ୟବହାର କରିପାରିବେ, ଯେ’ପରିକି ଜନସାଧାରଣ ବିଭିନ୍ନ କେନ୍ଦ୍ରୀୟ ଉନ୍ନୟନ ଯୋଜନା ଏବଂ ପଦକ୍ଷେପର ସର୍ବାଧିକ ଲାଭ ଉଠାଇ ପାରିବେ ସେ ସମ୍ବନ୍ଧରେ ପ୍ରଧାନମନ୍ତ୍ରୀ ବିସ୍ତୃତ ଭାବେ ବର୍ଣ୍ଣନା କରିଥିଲେ । ସେ କହିଲେ ଯେ ଆମ ଦେଶର ସଂଘୀୟ ବ୍ୟବସ୍ଥା ଓ ସମ୍ବିଧାନଗତ ଢ଼ାଂଚା କ୍ଷେତ୍ରରେ ରାଜ୍ୟପାଳ ପଦବୀର ଏକ ପ୍ରମୁଖ ଭୂମିକା ରହିଛି । ସେ କହିଲେ ଯେ ଅଧିକ ତଫସିଲଭୁକ୍ତ ଉପଜାତି ବହୁଳ ରାଜ୍ୟର ରାଜ୍ୟପାଳମାନେ ଶିକ୍ଷା, କ୍ରୀଡ଼ା ଏବଂ ଆର୍ଥିକ ଅନ୍ତର୍ଭୁକ୍ତି ଆଦି ସରକାରୀ ପଦକ୍ଷେପ ଦ୍ୱାରା ତଫସିଲଭୁକ୍ତ ଉପଜାତିମାନେ କିପରି ଅଧିକ ଲାଭ ଉଠାଇ ପାରିବେ ତାହା ସୁନିଶ୍ଚିତ କରିପାରିବେ । ସେ କହିଲେ ଯେ ଆଦିବାସୀ ସମ୍ପ୍ରଦାୟ ସ୍ୱାଧୀନତା ସଂଗ୍ରାମରେ ଏକ ପ୍ରମୁଖ ଭୂମିକା ଗ୍ରହଣ କରିଛନ୍ତି ଏବଂ ଏହାକୁ ସ୍ୱୀକୃତି ପ୍ରଦାନ କରାଯିବା ଆବଶ୍ୟକ ଏବଂ ଡିଜିଟାଲ ସଂଗ୍ରହାଳୟ ଭଳି ବ୍ୟବସ୍ଥା ମାଧ୍ୟମରେ ଭବିଷ୍ୟତରେ ଏହାର ରେକର୍ଡ ରଖାଯିବା ଆବଶ୍ୟକ । ପ୍ରଧାନମନ୍ତ୍ରୀ ପ୍ରକାଶ କରିଥିଲେ ଯେ ରାଜ୍ୟପାଳମାନେ ହେଉଛନ୍ତି ବିଶ୍ୱବିଦ୍ୟାଳୟର କୂଳପତି । ସେ କହିଲେ ଯେ ଯୁବବର୍ଗ ମଧ୍ୟରେ ସଚେତନତା ସୃଷ୍ଟି କରିବା ପାଇଁ ଆନ୍ତର୍ଜାତିକ ଯୋଗ ଦିବସ ଭାବେ ପାଳନ କରାଯାଉଥିବା ଜୁନ 21କୁ ଏକ ସୁଯୋଗ ଭାବେ ବ୍ୟବହାର କରାଯାଇପାରେ । ସେହିପରି ସେ ଗୁରୁତ୍ୱ ପ୍ରଦାନ କରି କହିଲେ ଯେ ମହାତ୍ମା ଗାନ୍ଧୀଙ୍କ 150ତମ ଜୟନ୍ତୀ ଉତ୍ସବକୁ ବିଶ୍ୱବିଦ୍ୟାଳୟମାନେ ପ୍ରମୁଖତାର ସହ ଧ୍ୟାନ ଦେଇ ପାଳନ କରିପାରିବେ । ପ୍ରଧାନମନ୍ତ୍ରୀ ତାଙ୍କ ଅଭିଭାଷଣରେ ଜାତୀୟ ପୋଷଣ ମିଶନ, ଗ୍ରାମ୍ୟ ବିଦ୍ୟୁତୀକରଣ ଏବଂ ଅଭିଳାଷୀ ଜିଲ୍ଲାଗୁଡ଼ିକର ବିକାଶ ପରିମାପକ ଆଦି ଉନ୍ନୟନର କେତେକ ଗୁରୁତ୍ୱପୂର୍ଣ୍ଣ ବିଷୟ ସମ୍ବନ୍ଧରେ ଆଲୋକପାତ କରିଥିଲେ । ବିଦ୍ୟୁତୀକରଣର ସଫଳତାକୁ ପ୍ରତ୍ୟକ୍ଷ ଭାବେ ଅନୁଭବ କରିବା ପାଇଁ ରାଜ୍ୟପାଳମାନେ ଏଇ ନିକଟରେ ବିଦ୍ୟୁତୀକରଣ ହୋଇଥିବା କେତେକ ଗ୍ରାମ ଗସ୍ତ କରିପାରିବେ ବୋଲି ସେ ପ୍ରସ୍ତାବ ଦେଇଥିଲେ । ସେ କହିଲେ ଯେ ଏପ୍ରିଲ 14ରୁ ସଦ୍ୟ ଆରମ୍ଭ ହୋଇଥିବା ଗ୍ରାମ ସ୍ୱରାଜ ଅଭିଯାନ ସମୟରେ 16,000 ରୁ ଉର୍ଦ୍ଧ୍ଵ ଗ୍ରାମରେ ସରକାରଙ୍କ 7ଟି ଯୋଜନା କାର୍ଯ୍ୟକାରୀ ହୋଇଥିଲା । ସେ କହିଲେ ଯେ ଏହି ଗ୍ରାମଗୁଡ଼ିକ ଜନ ଭାଗିଦାରୀ ମାଧ୍ୟମରେ 7ଟି ସମସ୍ୟାରୁ ମୁକ୍ତ ହୋଇଛନ୍ତି । ସେ କହିଲେ କି ଗ୍ରାମ ସ୍ୱରାଜ ଅଭିଯାନକୁ ଏବେ ଅଧିକ 65,000 ଗ୍ରାମକୁ ସମ୍ପ୍ରସାରିତ କରାଯାଉଛି ଏବଂ ଏହାକୁ ଅଗଷ୍ଟ 16 ସୁଦ୍ଧା ସମ୍ପୁର୍ଣ୍ଣ କରିବା ଲାଗି ଲକ୍ଷ୍ୟ ଧାର୍ଯ୍ୟ କରାଯାଇଛି । ପ୍ରଧାନମନ୍ତ୍ରୀ ପ୍ରସ୍ତାବ ଦେଇଥିଲେ ଯେ ଆଗାମୀ ବର୍ଷ ଅନୁଷ୍ଠିତ ହେବାକୁ ଥିବା 50ତମ ରାଜ୍ୟପାଳ ସମ୍ମିଳନୀ ପାଇଁ ଏବେଠାରୁ ତୁରନ୍ତ ଯୋଜନା ପ୍ରସ୍ତୁତ କରାଯାଉ । ଚଳିତ ବାର୍ଷିକ ସମ୍ମିଳନୀକୁ ଅଧିକ ଫଳପ୍ରଦ କରିବା ପାଇଁ ଏହି ପ୍ରୟାସରେ ଧ୍ୟାନ ଦିଆଯାଉ ।
ପାରାଲିମ୍ପିକ୍ସ ଗେମ ଆରମ୍ଭ ଅବସରରେ ଭାରତୀୟ ଦଳକୁ ଶୁଭେଚ୍ଛା ଜଣାଇଲେ ପ୍ରଧାନମନ୍ତ୍ରୀ

ଟୋକିଓ ଠାରେ ପାରାଲିମ୍ପିକ୍ସ ଗେମ ଆରମ୍ଭ ହୋଇଥିବାରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଭାରତୀୟ ଦଳକୁ ଶୁଭେଚ୍ଛା ଜଣାଇଛନ୍ତି । ଏକ ଟ୍ୱିଟରେ ପ୍ରଧାନମନ୍ତ୍ରୀ କହିଛନ୍ତି; “@ପାରାଲିମ୍ପିକ୍ସ ଆରମ୍ଭ ଅବସରରେ ଭାରତୀୟ ଦଳକୁ ଶୁଭେଚ୍ଛା ଜଣାଉଛି । #ପାରାଲିମ୍ପିକ୍ସରେ ଆମ ଦେଶକୁ ପ୍ରତିନିଧିତ୍ୱ କରୁଥିବା ସମସ୍ତ କ୍ରୀଡାବିତଙ୍କ ପାଇଁ ଆମେ ଗର୍ବିତ ।”